b'\n_START_ARTICLE_\nSven Olving\n_START_PARAGRAPH_\nSven Olving (s\xc3\xbcnninimi Sven Gr\xc3\xbcnreich; 11. september 1928 Tallinn \xe2\x80\x93 1. m\xc3\xa4rts 2016 G\xc3\xb6teborg) oli eesti p\xc3\xa4ritolu Rootsi f\xc3\xbc\xc3\xbcsik ja tehnikateadlane.\n_START_SECTION_\nElulugu\n_START_PARAGRAPH_\nTa \xc3\xb5ppis Tallinna Reaalkoolis, l\xc3\xb5petas 1947. aastal Sigtuna Eesti G\xc3\xbcmnaasiumi, 1952. aastal elektriinsenerina Chalmersi Tehnika\xc3\xbclikooli G\xc3\xb6teborgis, tehnikalitsentsiaat elektroonikas ja matemaatikas (1957, samas), tehnikadoktor elektronf\xc3\xbc\xc3\xbcsikas (1960, samas), v\xc3\xa4itekiri "On the linearized field theory of traveling wave tubes" (G\xc3\xb6teborg, 1960)._NEWLINE_Sven Olving oli aastail 1952\xe2\x80\x931957 Chalmersi Tehnika\xc3\xbclikooli teadur-assistent, 1957\xe2\x80\x931960 abiprofessor, aastast 1962 rakenduselektronf\xc3\xbc\xc3\xbcsika professor, 1966\xe2\x80\x931974 prorektor ja 1974\xe2\x80\x931989 rektor. 1960\xe2\x80\x931961 \xc3\xbchtlasi k\xc3\xbclalisprofessor mikrolainef\xc3\xbc\xc3\xbcsika alal Cornelli \xc3\x9clikoolis (Ithaca, NY), 1989\xe2\x80\x931991 Rootsi Inseneriteaduste Akadeemia president._NEWLINE_Sven Olvingu algatusel taastati Rootsi\xe2\x80\x93Eesti teadussidemed ja pandi alus Chalmersi Tehnika\xc3\xbclikooli ja Tallinna Tehnika\xc3\xbclikooli koost\xc3\xb6\xc3\xb6le. Tema algatusel seati sisse Alfred Otsa stipendium, ta oli stipendiumifondi esimene esimees, edaspidi juhatuse liige ja paar viimast aastat auliige.\n_START_SECTION_\nTeadust\xc3\xb6\xc3\xb6\n_START_PARAGRAPH_\nUurimisvaldkond: mikrolaine- ja kvantelektroonika, plasma- ja atmosf\xc3\xa4\xc3\xa4rif\xc3\xbc\xc3\xbcsika, vaakuumtehnika. Tegelenud teadussaavutuste juurutamisega, kuulunud mitme Rootsi ja rahvusvahelise k\xc3\xb5rgtehnoloogiat tootva firma juhatusse: Electrolux (1966\xe2\x80\x931996), Celsius AB (1977\xe2\x80\x931997), Ericsson (1980\xe2\x80\x931996), Boliden (1982\xe2\x80\x931987), Trelleborg (1987\xe2\x80\x931998), Volvifinans (esimees, 1980\xe2\x80\x931994), Chalmers Industriteknik (tegevesimees aastast 1992). Olving oli G\xc3\xb6teborgi Tehnika Seltsi, Elektri- ja Elektroonikainseneride Instituudi (NY), Soc. Sigma Xi (USA) liige.'